CELEX: 32017D2181
Language: sk
Date: 2017-11-21 00:00:00
Title: Vykonávacie rozhodnutie Komisie (EÚ) 2017/2181 z 21. novembra 2017, ktorým sa mení vykonávacie rozhodnutie (EÚ) 2016/1918 o určitých ochranných opatreniach v súvislosti s plazivou obrnou [oznámené pod číslom C(2017) 7661] (Text s významom pre EHP )

23.11.2017   
            
            
               SK
            
            
               Úradný vestník Európskej únie
            
            
               L 307/58
            
         VYKONÁVACIE ROZHODNUTIE KOMISIE (EÚ) 2017/2181
   z 21. novembra 2017,
   ktorým sa mení vykonávacie rozhodnutie (EÚ) 2016/1918 o určitých ochranných opatreniach v súvislosti s plazivou obrnou
   
      
         [oznámené pod číslom C(2017) 7661]
      
   
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 999/2001 z 22. mája 2001, ktorým sa stanovujú pravidlá prevencie, kontroly a eradikácie niektorých prenosných spongiformných encefalopatií (1), a najmä na jeho článok 4 ods. 2,
   keďže:
   
               (1)
            
            
               V nariadení (ES) č. 999/2001 sa stanovujú pravidlá prevencie, kontroly a eradikácie prenosných spongiformných encefalopatií (ďalej aj „TSE“) v Únii. Uvedené nariadenie sa vzťahuje na produkciu a uvádzanie živých zvierat a produktov živočíšneho pôvodu na trh a v určitých osobitných prípadoch na ich vývoz. Stanovujú sa v ňom aj programy monitorovania určitých TSE a tiež prijímanie ochranných opatrení v prípade výskytu ohniska TSE.
            
         
               (2)
            
            
               Vo vykonávacom rozhodnutí Komisie (EÚ) 2016/1918 (2) sa stanovujú určité ochranné opatrenia v súvislosti s plazivou obrnou (chronickým chradnutím jeleňovitých/chronic wasting disease, ďalej len „CWD“). Uvedené rozhodnutie bolo prijaté po zistení piatich prípadov CWD v populácii jelenej zveri v Nórsku v roku 2016. Išlo o prvý zistený prípad CWD v Európe a prvý prípad prirodzeného výskytu v populácii sobov na svete. CWD je infekčná choroba a v prípade výskytu ohniska uvedenej choroby existuje riziko, že sa môže rozšíriť na iné populácie jelenej zveri a do iných regiónov, ako aj na územie iných členských štátov Únie a štátov Európskeho združenia voľného obchodu, ktoré sú členmi Európskeho hospodárskeho priestoru (štáty EZVO, ktoré sú členmi EHP).
            
         
               (3)
            
            
               Európsky úrad pre bezpečnosť potravín (ďalej len „EFSA“) prijal 2. decembra 2016 vedecké stanovisko k CWD v populáciách jelenej zveri (stanovisko EFSA) (3). V stanovisku EFSA sa odporúča vykonať trojročný program dohľadu nad CWD v populáciách jelenej zveri v Estónsku, vo Fínsku, na Islande, v Lotyšsku, Litve, Nórsku, Poľsku a Švédsku, teda v štátoch EZVO, ktoré sú členmi EHP a v ktorých žijú populácie sobov alebo losov, resp. obe populácie. Zdôrazňuje sa v ňom, že cieľom trojročného programu monitorovania CWD je potvrdiť alebo vylúčiť prítomnosť tejto choroby v krajinách, v ktorých doteraz nikdy nebola zistená, a v krajinách, v ktorých choroba zistená bola, aby bolo možné odhadnúť jej prevalenciu a geografické rozšírenie. K dnešnému dňu nebola v Únii zistená CWD, a pokiaľ ide o štáty EZVO, ktoré sú členmi EHP, táto choroba bola zistená iba v Nórsku.
            
         
               (4)
            
            
               Po prijatí stanoviska EFSA sa nariadením Komisie (EÚ) 2017/1972 (4) zmenila príloha III k nariadeniu (ES) č. 999/2001 tak, aby sa v nej stanovoval trojročný program na obdobie od 1. januára 2018 do 31. decembra 2020 (trojročný program monitorovania CWD) v populáciách jelenej zveri v určitých členských štátoch a v štátoch EZVO, ktoré sú členmi EHP a ktorých populácie jelenej zveri mohli byť vystavené CWD. Cieľom tohto trojročného programu monitorovania CWD je získať jasný obraz o epidemiologickej situácii, pokiaľ ide o CWD v populáciách jelenej zveri v Európe.
            
         
               (5)
            
            
               V období medzi januárom 2017 a septembrom 2017 informovalo Nórsko Komisiu a členské štáty prostredníctvom elektronických správ uvedených v kapitole B časti I.B prílohy III k nariadeniu (ES) č. 999/2001 o troch ďalších prípadoch CWD zistených v populácii voľne žijúcich sobov, okrem piatich prípadov CWD zistených v roku 2016 v Nórsku v populáciách voľne žijúcich sobov a voľne žijúcich losov.
            
         
               (6)
            
            
               V stanovisku EFSA sa takisto zdôrazňuje, že používanie prírodných návnad z moču jelenej zveri zvyšuje pravdepodobnosť zavlečenia CWD do Únie, a odporúča prijať opatrenia s cieľom znížiť pravdepodobnosť jej zavlečenia prostredníctvom prírodných návnad z moču jelenej zveri. Infekčnosť CWD je prítomná v moči, čo zohráva úlohu pri prenose a šírení CWD. Moč vo forme loveckých návnad získaný z infikovanej jelenej zveri môže preto kontaminovať oblasti, v ktorých CWD predtým nebola prítomná. V stanovisku EFSA sa preto odporúča ukončiť používanie loveckých návnad z moču jelenej zveri.
            
         
               (7)
            
            
               Vzhľadom na odporúčania uvedené v stanovisku úradu EFSA je vhodné predĺžiť platnosť ochranných opatrení stanovených vo vykonávacom rozhodnutí (EÚ) 2016/1918 s cieľom pokryť lovecké návnady z moču jelenej zveri, a to zákazom dovozu loveckých návnad z moču jelenej zveri z tretích krajín do Únie, dovozu zásielok loveckých návnad z moču jelenej zveri s pôvodom v Nórsku do Únie, ako aj zákazom výroby, umiestňovania na trh a používania loveckých návnad z moču jelenej zveri s pôvodom v oblastiach Švédska a Fínska uvedených v prílohe k vykonávaciemu rozhodnutiu (EÚ) 2016/1918.
            
         
               (8)
            
            
               Okrem toho by sa malo predĺžiť obdobie uplatňovania vykonávacieho rozhodnutia (EÚ) 2016/1918 s prihliadnutím na zistenie nových prípadov CWD v Nórsku a na skutočnosť, že výsledky trojročného programu monitorovania CWD ešte nie sú známe. Obdobie uplatňovania uvedeného aktu by sa preto malo predĺžiť do 31. decembra 2020.
            
         
               (9)
            
            
               Treba tiež zmeniť prílohu k vykonávaciemu rozhodnutiu (EÚ) 2016/1918 v dôsledku zmien článkov uvedeného aktu zavedených týmto rozhodnutím.
            
         
               (10)
            
            
               Vykonávacie rozhodnutie (EÚ) 2016/1918 by sa preto malo zodpovedajúcim spôsobom zmeniť.
            
         
               (11)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   Vykonávacie rozhodnutie (EÚ) 2016/1918 sa mení takto:
   
               1.
            
            
               Vkladá sa tento článok 3a:
               „Článok 3a
               1.   Zakazuje sa dovoz zásielok loveckých návnad z moču jelenej zveri z tretích krajín do Únie.
               2.   Zakazuje sa dovoz zásielok loveckých návnad z moču získaného z jelenej zveri s pôvodom v Nórsku do Únie.
               3.   Zakazuje sa výroba, umiestňovanie na trh a používanie loveckých návnad z moču jelenej zveri s pôvodom v oblastiach uvedených v prílohe.“
            
         
               2.
            
            
               V článku 4 sa dátum ‚31. decembra 2017‘ nahrádza dátumom ‚31. decembra 2020‘.
            
         
               3.
            
            
               Príloha sa nahrádza textom uvedeným v prílohe k tomuto rozhodnutiu.
            
         Článok 2
   Toto rozhodnutie je určené členským štátom.
   
      V Bruseli 21. novembra 2017
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. ES L 147, 31.5.2001, s. 1.
   
      (2)  Vykonávacie rozhodnutie Komisie (EÚ) 2016/1918 z 28. októbra 2016 o určitých ochranných opatreniach v súvislosti s plazivou obrnou (Ú. v. EÚ L 296, 1.11.2016, s. 21).
   
      (3)  Vedecké stanovisko ku chronickému chradnutiu jeleňovitých, The EFSA Journal (2017) 15(1):46.
   
      (4)  Nariadenie Komisie (EÚ) 2017/1972 z 30. októbra 2017, ktorým sa menia prílohy I a III k nariadeniu Európskeho parlamentu a Rady (ES) č. 999/2001, pokiaľ ide o program dohľadu nad chronickým chradnutím jeleňovitých v Estónsku, vo Fínsku, v Lotyšsku, Litve, Poľsku a vo Švédsku, a ktorým sa zrušuje rozhodnutie Komisie 2007/182/ES (Ú. v. EÚ L 281, 31.10.2017, s. 14).
   
      PRÍLOHA
      „
            PRÍLOHA
            1.   Oblasti Švédska podľa článku 2 ods. 2 písm. a) a e), článku 3 ods. 1, 2 a 4 a článku 3a ods. 3
            
            
                        —
                     
                     
                        kraj Norrbotten,
                     
                  
                        —
                     
                     
                        kraj Västerbotten,
                     
                  
                        —
                     
                     
                        kraj Jämtland,
                     
                  
                        —
                     
                     
                        kraj Västernorrland,
                     
                  
                        —
                     
                     
                        komúna Älvdalen v kraji Dalarna,
                     
                  
                        —
                     
                     
                        komúny Nordanstig, Hudiksvall a Söderhamn v kraji Gävleborg.
                     
                  2.   Oblasti Fínska podľa článku 2 ods. 2 písm. b), článku 3 ods. 1, 3 a 4 a článku 3a ods. 3
            
            
                        —
                     
                     
                        oblasť nachádzajúca sa medzi nórsko-fínskou hranicou a sobím plotom medzi Nórskom a Fínskom.
                     
                  “